**ΚΕΦΑΛΑΙΟ 6**

**Ανάλυση των επιστημονικών αρχών που συνδέονται με την λειτουργία του τεχνολογικού θέματος**

Στον ορισμό της Τεχνολογίας είχε ειπωθεί ότι τα τεχνολογικά δημιουργήματα στηρίζονται στα πορίσματα της επιστήμης. Σε αυτό το Κεφάλαιο ζητείται να γίνει αναφορά στη **βασική** επιστημονική αρχή στην οποία στηρίζεται η λειτουργία του δημιουργήματος που έχεις επιλέξει. Περιγράφεις δηλαδή με συντομία την αρχή λειτουργίας ή και τους επιστημονικούς νόμους, αν χρειάζονται, οι οποίοι σχετίζονται με το θέμα.

Η εύρεση της επιστημονικής αρχής σύμφωνα με τις γνώσεις που έχετε είναι δύσκολη. Άλυτα προβλήματα δεν υπάρχουν απλά εμείς δεν γνωρίζουμε την επίλυση. Σε αυτήν την περίπτωση καταφεύγουμε σε αυτούς που γνωρίζουν το θέμα, σε κάποιον ειδικό. Άλλωστε αυτό κάνουμε και στην ζωή μας, στην καθημερινότητα μας, όταν συναντάμε κάποια ανυπέρβλητη δυσκολία. Απευθυνόμαστε στους γνώστες του προβλήματος που μας απασχολεί, ώστε να υπάρξει υπερβαση.

Το ερώτημα είναι ποιος είναι ο ειδικός, ο γνώστης; Τον αναζητούμε! Και αν υπάρξει κάποια αστοχία, δεν είναι λανθασμένη η προσπάθεια, απλά έχει αποκλειστεί μια περίπτωση και αναζητείται η λύση στις υπόλοιπες επιλογές. Άλλωστε, έτσι προχωρά και η επιστήμη και η τεχνολογία!

Αρχικά πρέπει να σκεφτείς σε ποια επιστήμη στηρίζεται η λειτουργία του αντικειμένου που έχεις επιλέξει. Ανήκει στη Φυσική, στη Βιολογία, στη Χημεία, στα Μαθηματικά, στη Φιλολογία κλπ. Η κάθε επιστήμη έχει συγκεκριμένο πεδίο όπου δραστηριοποιείται.

Αναζητάς, στην συνέχεια, τον αντίστοιχο επιστήμονα να σε καθοδηγήσει, να σε ενημερώσει για την επιστημονική αρχή που προσπαθείς να βρεις. Την ψάχνεις μετά στο διαδίκτυο ή από βιβλία ή περιοδικά.

Η αναφορά σου γίνεται με απλό τρόπο, χωρίς να προχωράς σε λεπτομέρειες, ώστε να είναι κατανοητή από όποιον συμμαθητή σου την διαβάσει.

Τελικά η εύρεση των επιστημονικών αρχών δεν είναι και τόσο δύσκολη, όπως αρχικά φαντάζει;